**R A Z P I S**

**ERASMUS+ INDIVIDUALNA MOBILNOST OSEBJA ZA POUČEVANJE ALI USPOSABLJANJE V TUJINI za leta 2024/25 – Višja strokovna šola Slovenj Gradec**

 Višja strokovna šola je na podlagi Erasmus+ Univerzitetne Listine, ponovno pridobila sredstva za izvedbo Erasmus+ mobilnosti osebja z namenom poučevanja ali usposabljanja v letih 2024/2025, kar pomeni, da bo izvedbo mobilnosti sofinanciral Center Republike Slovenije za mobilnost in evropske programe izobraževanja in usposabljanja. Tako pridobljena sredstva se razdelijo med izbrane interesente v skladu s pravili Erasmus+.

Erasmus+ želi omogočiti sodelovanje čim večjemu številu posameznikov, še posebej tistim iz okolij z manj priložnostmi, ter kot ključne izpostavlja vsebine in aktivnosti vključevanja, ohranjanja okolja (zeleni Erasmus+) in prehoda na digitalno družbo.

Programske države, ki sodelujejo v programu Erasmus+ mobilnosti so članice Evropske unije, Islandija, Lihtenštajn, Norveška, Turčija, Republika Severna Makedonija in Srbija.

**Namen razpisa** je v okviru odobrenih sredstev omogočiti osebju Višje strokovne šole Slovenj Gradec usposabljanje v tujini, izobraževalne obiske na delovnem mestu, opazovanje delovnih procesov (job shadowing) na partnerskih institucijah ali v drugih ustreznih organizacijah. Posledično mobilnost osebja pripomore tudi k povečanju kakovosti in kvantitete študentske mobilnosti na višji šoli v okviru programa Erasmus+.

**Cilji mobilnosti so:**

* omogočiti, da zaposleni na gostujoči, tuji instituciji pridobijo znanja in izkušnje dobrih praks in praktične spretnosti, kar vse je pomembno za njihovo delo in strokovni razvoj;
* spodbujati izmenjavo strokovnega znanja in izkušenj;
* ustvarjati povezave med izobraževalnimi institucijami in podjetji;
* ustvarjanje priložnosti za strokovni in poklicni razvoj, izboljšanje kompetenc ter povečanje zadovoljstva na delovnem mestu;
* okrepiti podporo in spodbudo mobilnosti za študente;
* spodbujati zaposlene na izobraževalni instituciji, da postanejo mobilni.

Gostujoča institucija mora biti nosilka ECHE listine, lahko je javna ali zasebna organizacija, ki je dejavna na trgu dela ali področju izobraževanja, usposabljanja in mladine, s sedežem v programski državi (odvisno, ali gre za STA ali STT). Organizacija gostiteljica se mora strinjati s programom usposabljanja, ki ga bo izvajal zaposleni, kar potrdi s podpisom Sporazuma za mobilnost osebja z namenom usposabljanja ali z namenom poučevanja Mobility agreement Erasmus+ Staff mobility for Training/Staff Mobility Agreement for teaching pred začetkom obdobja mobilnosti.

Na ta razpis ni mogoče prijaviti mobilnosti, ki vključujejo udeležbo na konferencah v tujini.

Na ta razpis se lahko prijavijo zaposleni na Šolskem centru Slovenj Gradec Višja strokovna šola (v delovnem razmerju, ki ustreza Zakonu o delovnih razmerjih − zaposleni za določen/nedoločen čas, polno ali delno), zaposleni, ki spada v plačno skupino H ali J in delajo tudi za višjo šolo ter zunanji predavatelji in inštruktorji na višji strokovni šoli, ki delo opravljajo pogodbeno (v nadaljevanju: zaposleni). Če je udeleženec hkrati v delovnem razmerju na drugi izobraževalni instituciji, mora predložiti potrdilo tega zavoda oz. šole, da za isto mobilnost ni prejel sofinanciranja drugega delodajalca.

Na razpis je mogoče prijaviti mobilnosti, ki bodo izvedene od 1. 9. 2024 do najkasneje 1. 7. 2025.

Erasmus+ finančna dotacija je namenjena kritju potnih stroškov in stroškov bivanja v tujini. Najvišji znesek dotacije predstavlja vsoto dotacije za bivanje in dotacije za pot. V skladu s slovensko zakonodajo se prijavitelju izplača dotacija v višini dejanskih stroškov, skladno z obračunanim potnim nalogom. Pogoj za financiranje mobilnosti je, da se zaposleni za celotni čas mobilnosti nahaja v kraju gostujoče institucije. Dotacija se ne sme dodeliti za aktivnosti, za katere ni bil izdan Sporazum o Erasmus+ financiranju pred začetkom mobilnosti ter urejen potni nalog.

V okviru tega razpisa veljajo pri odobritvi Erasmus+ financiranja za mobilnost osebja naslednje omejitve:

* odobrenim mobilnostim se odobri Erasmus+ financiranje za največ 5 dni (izključujoč dneve za pot) in mora trajati najmanj 2 zaporedna dneva za posamezno dejavnost mobilnosti; Dnevom mobilnosti se lahko doda največ en dan (oziroma dva dni pri zelenem potovanju) za pot pred prvim dnem dejavnosti v tujini in/ali en dan (oziroma dva dni pri zelenem potovanju) za pot po zadnjem dnevu aktivnosti. Mobilnost se ne sme začeti v petek in ne končati v ponedeljek ter mora potekati strnjeno. Obdobje fizične mobilnosti v tujini lahko prijavitelj kombinira z izvedbo virtualne mobilnosti, do skupnega trajanja največ 2 meseca, pri čem virtualni del mobilnosti ni financiran s sredstvi Erasmus+.
* zaposleni v okviru tega razpisa lahko prejme eno Erasmus+ STT finančno dotacijo;
* posameznega usposabljanja (na isti instituciji) v tujini se lahko udeležita največ dva zaposlena, ob posebno utemeljitvi pa trije;

Erasmus+ finančna dotacija se lahko izplača le za izvedene mobilnosti. V primeru, da se Erasmus+ mobilnost odpove in so pred odhodom na mobilnost stroški že nastali, le-teh ni mogoče povrniti s finančno dotacijo Erasmus+ . Če je bila finančna dotacija že nakazana kot avans, jo mora prijavitelj v primeru neizvedbe vrniti. Pri izračunu (najvišje) dotacije za pot se uporabi kalkulator razdalj (zračna linija) Erasmus+. Način prevoza ne vpliva na izračun. Za končni izračun se upošteva dejanski strošek (razviden iz finančne dokumentacije) do višine najvišjega zneska. Višja dotacija za zeleno potovanje bo v okviru tega razpisa dodeljena zaposlenim, ki bodo večino poti v kraj mobilnosti in nazaj potovali z avtobusom, vlakom, s plovilom in/ali drugim skupinskim prevozom (npr. GoOpti ...). Višja dotacija za zeleno potovanje bo zaposlenemu dodeljena po zaključku mobilnosti, ob predložitvi ustreznih dokazil o načinu potovanja. Zaposlenemu se lahko za izvedbo zelenega potovanja dodeli do dodatno največ 4 financirane dni za pot (za standardno potovanje do največ 2 dni), če bo iz dokazil razvidno, da je za izvedbo zelenega potovanja dejansko potreboval dodatne dneve. Osebe s posebnimi potrebami lahko zaprosijo za sofinanciranje dodatnih stroškov, ki bi utegnili nastati v času mobilnosti, enako osebe z manj priložnostmi.

Upravičeni stroški so:

* Dotacija za bivanje: dnevnice, namestitev, kotizacija, lokalni prevoz in zdravstveno zavarovanje za tujino.
* Dotacija za pot: javni prevoz ali prevoz z osebnim avtomobilom od kraja bivanja do kraja mobilnosti na dan prihoda in odhoda.

Formalni postopek pred začetkom mobilnosti

Zaposleni oddajo **STT/STA obrazec** okvirno mesec dni pred začetkom mobilnosti, pri STA mobilnosti pred tem oddajo koordinatorici predlog za podpis bilaterarnega sporazuma. Pogoj za mobilnost je izpolnjen in z vseh strani podpisan Erasmus+ Sporazum za mobilnost osebja (STT/STA) in bilaterarni sporazum pri STA, ki ga zaposleni predloži Erasmus\* koordinatorici. O ustreznosti vsebine usposabljanja in o odobritvi odloči odgovorna oseba s podpisom Erasmus+ Sporazuma za mobilnost osebja. Po podpisu Sporazuma Erasmus+ koordinatorica posreduje udeležencu mobilnosti navodila za oddajo ostalih dokumentov (zavarovanje), o podpisu sporazuma za Erasmus+ dotacijo, ter o njegovih pravicah in obveznostih (praviloma na sestanku).

Po izvedbi mobilnosti

Najkasneje v roku 7 dni po zaključku mobilnosti zaposleni, ki mu je bilo sofinanciranje odobreno, koordinatorici odda zaključno dokumentacijo:

* Potrdilo o izvedeni Erasmus+ mobilnosti (Letter of confirmation for Erasmus+ mobility) z vsemi ključnimi podatki.
* Obrazec upravičenih stroškov za Erasmus+ mobilnost, potrjen s strani računovodstva. (Originalna dokazila se morajo hraniti v računovodstvu še 5 let po prejemu končnega nakazila).
* Končno poročilo o Erasmus+ mobilnosti (EU Survey). Oddaja končnega poročila je pogoj za prejem Erasmus+ STT dotacije. Končno poročilo je v času do 14 dni po zaključku mobilnosti poslano osebi, ki je bila na mobilnosti, s strani Evropske komisije neposredno na elektronski naslov. Priloži se pdf izpis (pdf datoteko).

Po oddaji končne dokumentacije se obračuna končna višina Erasmus+ dotacije, pred tem se izplača akontacija dotacije. Če se izkaže, da so nastali nižji stroški mobilnosti oziroma so bila kršena pravila mobilnosti, je potrebno akontacijo deloma ali v celoti vrniti. Izplačilo dotacije bo opravljeno predvidoma v 30 dneh po prejemu in odobritvi vseh dokumentov, zahtevanih s strani višje strokovne šole. Višja šola je dolžna izplačati samo sredstva, ki jih prejme od Nacionalne agencije.

Višja šola si pridružuje pravico, da v primeru spremenjenih finančnih pogojev ali izrednih pogojev oz. pojava višje sile spremeni oz. dopolni pogoje financiranja in roke upravičenosti razpisa, ki jih lahko opravi kadar koli. O vseh spremembah in novostih bo izvajalec obveščal z objavami na spletnem mestu Višje strokovne šole.

Slovenj Gradec, 30. avgust 2024

V**so zainteresirano pedagoško in nepedagoško osebje, ki dela na Višji strokovni šoli obveščam, da je objavljen razpis za prijavo na Erasmus+ mobilnost za usposabljanje ali poučevanje ali BIP na naslovu** [**https://ucilnice.sc-sg.si/course/section.php?id=1332**](https://ucilnice.sc-sg.si/course/section.php?id=1332) **. Prijavite se tako, da izpolnite podatke v prijavnici.**

**Prijavo naložite v spletni učilnici Erasmus+ ali pošljite na e-naslov****dora.najrajter@sc-sg.si****, najkasneje do 15. septembra 2024.**

V primeru, da bo prijav več kot odobrenih mest, bomo izvedli postopek izbora v  skladu s kriteriji iz Institucionalnega načrta Višje strokovne šole Slovenj Gradec. Za vse prijavitelje mobilnosti bodo organizirane nadaljnje pripravljane aktivnosti.